РЕШЕНИЕ НА КОМИСИЯТА
от 25 април 2007 година
за финансово подпомагане от Общността за спешни мерки за борба с инфлуенцата по птиците в Обединеното кралство през 2006 година
(нотифицирано под номер C(2007) 1785)
(само текстът на английски език е автентичен)
(2007/272/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение 90/424/ЕИО на Съвета от 26 юни 1990 г. относно разходите във ветеринарната област (1), и по-специално член 3, параграф 3 и член 3а, параграф 1 от него,
като има предвид, че:
(1)
В Решение 90/424/ЕИО се определят процедурите за финансовото участие на Общността за изпълнението на конкретни ветеринарни мерки, включително спешни мерки. В Решение 90/424/ЕИО, изменено с Решение 2006/53/ЕО (2), се предвижда финансово участие на Общността в полза на държавите-членки за покриване на някои разходи, свързани с предприемането на мерки за ликвидиране на инфлуенцата по птиците.
(2)
Огнища на инфлуенца по птиците се появиха в Обединеното кралство през 2006 г. Появата на това заболяване представлява сериозен риск за добитъка в Общността. По силата на член 3а, параграф 2 от Решение 90/424/ЕИО Обединеното кралство е предприело мерки за борба с възникналите огнища.
(3)
Изплащането на финансова помощ от Общността трябва да се извърши, при условие че заплануваните мерки са били действително приложени и че компетентните органи са предоставили цялата необходима информация на Общността в определен срок.
(4)
В Регламент (ЕО) № 349/2005 на Комисията от 28 февруари 2005 г. се установяват правила за финансиране от страна на Общността на спешни мерки и на кампанията за борба с определени болести по животните в рамките на Решение 90/424/ЕИО на Съвета (3). След изменение на Решение 90/424/ЕИО с Решение 2006/53/ЕО посоченият регламент вече не се прилага за инфлуенцата по птиците. Следователно е необходимо изрично да се предвиди в настоящото решение, че предоставянето на финансово подпомагане за Обединеното кралство е подчинено на спазването на определени правила, установени в Регламент (ЕО) № 349/2005.
(5)
В член 3а, параграф 3 от Решение 90/424/ЕИО се предвижда, че финансовото участие на Общността възлиза на 50 % от допустимите разходи, направени от държавата-членка.
(6)
Обединеното кралство е изпълнило всичките си технически и административни задължения в съответствие с член 3, параграф 3 и член 3а, параграф 2 от Решение 90/424/ЕИО. На 2 юни 2006 г. Обединеното кралство е изпратило на Комисията информация за направените от него разходи в рамките на възникналото огнище на зараза и след това е продължило да предоставя цялата необходима информация за разходите за компенсации, както и за оперативните разходи.
(7)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Финансово подпомагане от Общността
1. На Обединеното кралство може да се предостави финансово подпомагане от Общността за направените от тази държава-членка разходи при предприемане на мерките, посочени в член 3а, параграф 2 от Решение 90/424/ЕИО, за борба с инфлуенцата по птиците през 2006 г.
Финансовото участие възлиза на 50 % от направените разходи, допустими за финансиране от Общността.
2. За целите на настоящото решение членове от 2 до 5, членове 7, 8, член 9, параграфи 2, 3 и 4 и член 10 от Регламент (ЕО) № 349/2005 се прилагат mutatis mutandis.
Член 2
Адресати
Адресат на настоящото решение е Обединено кралство Великобритания и Северна Ирландия.
Съставено в Брюксел на 25 април 2007 година.